11. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 272 της 16/21 Δεκ. 1966 (ΦΕΚ Α΄  290) Περί επεκτάσεως των δια της υπ’ αριθ. 145/1966 Π.Υ.Σ. καθοριζομένων συντμήσεων προθεσμιών και εις το Τελωνείον Λαρίσης. Έχον υπ’ όψιν: 1)Την παρ. 5 του άρθρ. 39 του Νόμ. 1165/1918 «περί Τελωνειακού Κώδικος», προστεθείσαν δια του άρθρ. 1 παρ. 3 του Νόμ. 2876/1954. 2)Την υπ’ αριθ. 145/22.7.1966 Πράξιν αυτού δημοσιευθείσαν δια του υπ’ αριθ. 160/22.8.1966 φύλλου της Εφημερίδος της Κυβερνήσεως (Τεύχ. Α΄) δι’ ης συνετμήθησαν αι προθεσμίαι του Τελωνειακού Κώδικος, αι αφορώσαι την κήρυξιν ως αζητήτων κλπ. των αυτοκινήτων οχημάτων των κομιζομένων εις τας Διευθύνσεις Τελωνείων α΄ και β΄ τάξεως. 3)Την υφισταμένην στενότητα των αποθηκευτικών χώρων του Τελωνείου α΄ τάξεως Λαρίσης και την ανάγκην της αποσυμφορήσεως τούτων εκ των εν αποθηκεύσει τελούντων αζητήτων αυτοκινήτων οχημάτων. 4)Την υπ’ αριθ. 4190/6.9.1966 σχετικήν αναφοράν του ειρημένου Τελωνείου, αποφασίζει: 1.Επεκτείνει τας υπό της ανωτέρω υπ’ αριθ. 145/22.7.1966 Πράξεως αυτού καθοριζομένας συντμήσεις προθεσμιών και εις το Τελωνείον Λαρίσης. 2.Αι υπό της ειρημένης πράξεως καθοριζόμεναι συντμήσεις, προκειμένου περί των μέχρι της ισχύος της παρούσης κομισθέντων και αποθηκευθέντων ή κομισθησομένων αυτοκινήτων οχημάτων, εφαρμόζονται μετά ένα μήνα από της τοιαύτης ισχύος. Η ισχύς της παρούσης μετά 15θήμερον από της δημοσιεύσεως της δια της Εφημερίδος της Κυβερνήσεως. 